Document ID: 32009D0381

ODLOČBA KOMISIJE
z dne 13. maja 2009
o spremembi Odločbe 2006/771/ES o uskladitvi radijskega spektra za uporabo naprav kratkega dosega
(notificirano pod dokumentarno številko C(2009) 3710)
(Besedilo velja za EGP)
(2009/381/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Evropskega parlamenta in Sveta 676/2002/ES z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,
ob upoštevanju naslednjega:
(1)
Odločba Komisije 2006/771/ES (2) usklajuje tehnične pogoje za uporabo spektra za številne vrste naprav kratkega dosega, vključno z aplikacijami, kot so alarmi, lokalna komunikacijska oprema, naprave za odpiranje vrat in medicinski vsadki. Naprave kratkega dosega so običajno izdelki množičnega trga (široke potrošnje) in/ali prenosni izdelki, ki jih je mogoče enostavno vzeti s sabo in uporabiti prek meja; razlike v pogojih dostopa do spektra zato preprečujejo njihov prosti pretok, povečujejo proizvodne stroške ter povzročajo tveganje za škodljivo motenje drugih radijskih aplikacij in storitev.
(2)
Odločba Komisije 2008/432/ES (3) je spremenila usklajene tehnične pogoje za naprave kratkega dosega, vsebovane v Odločbi 2006/771/ES, tako da je nadomestila prilogo slednje.
(3)
Zaradi naglih tehnoloških sprememb in sprememb družbenih potreb pa bi se lahko pojavile nove naprave kratkega dosega, ki bi zahtevale redno posodabljanje pogojev za usklajevanje spektra.
(4)
Komisija je 5. julija 2006 v skladu s členom 4(2) Odločbe 676/2002/ES izdala stalno pooblastilo (4) za Evropsko konferenco uprav za pošto in telekomunikacije (CEPT) za posodabljanje Priloge k Odločbi 2006/771/ES kot odziv na tehnološki in tržni razvoj naprav kratkega dosega.
(5)
Konferenca CEPT je v poročilu (5), ki ga je predložila novembra 2008 kot odgovor na navedeno pooblastilo, Komisiji svetovala, da spremeni nekatere tehnične vidike Priloge k Odločbi 2006/771/ES.
(6)
Odločbo 2006/771/ES je zato treba ustrezno spremeniti.
(7)
Oprema, ki deluje pod pogoji iz te odločbe, mora biti v skladu tudi z Direktivo 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (6), da bo zagotovljena učinkovita uporaba spektra in preprečeno škodljivo motenje, to pa se doseže z upoštevanjem usklajenih standardov ali izvajanjem alternativnih postopkov za ocenjevanje skladnosti.
(8)
Ukrepi, predvideni s to odločbo, so v skladu z mnenjem Odbora za radijski spekter -
SPREJELA NASLEDNJO ODLOČBO:
Člen 1
Priloga k Odločbi 2006/771/ES se nadomesti s prilogo k tej odločbi.
Člen 2
Ta odločba je naslovljena na države članice.
V Bruslju, 13. maja 2009

Labels: 12
7